‘હે સર્જનહાર!’ સ્પર્શેન્દ્રિયએ વાત શરૂ કરી, ‘અમે પંચેન્દ્રિયોએ જીવ માત્રમાં આપની આજ્ઞા મુજબ સહવાસ કર્યો છે અને સદાય આપના આદેશોનું પાલન કર્યું છે. જો ક્યારેય કોઈ ઇન્દ્રિયએ તે જીવમાંથી દુર્ભાગ્યવશ વિદાય લીધી, તો બાકી રહેલી અન્ય ઇન્દ્રિયો તે ખોટ પૂરવાના તમામ પ્રયત્નો કરે છે. અમે હંમેશા સુમેળથી રહ્યાં છીએ. સૃષ્ટિના સર્જનથી આજ સુધી સદાય અમારામાં સહભાગિતાની ભાવના રહી છે. હે સર્વશક્તિમાન! પણ હવે લાગે છે કે કલિ અમને સ્પર્શી રહ્યો છે. આજે પહેલી વાર પંચેન્દ્રિયોમાં ખટરાગ ઉત્પન્ન થયો છે. આજે અમે અમારી રાવ લઈને આપની સમક્ષ હાજર થયા છીએ. ચાર ઇન્દ્રિયો આપને ફરિયાદ કરવા ઇચ્છુક છે. સર્વને આપના ન્યાય પર સંપૂર્ણ વિશ્વાસ છે.’